বিয়ে ভাঙায় পস্তাচ্ছেন বিল গেটস ও মেলিন্ডা গেটস

ওয়েব ডেস্ক: ‘নহে বিচ্ছেদের ভয়, শুধু সমাপন’। এখন বাতাসে বিচ্ছেদের খবর বেশি বইছে। দাম্পত্য কলহ, চাওয়া পাওয়া না মিললেই বিচ্ছেদ। এক লহমায় সবটুকুর ইতি। বৃহস্পতিবারই ক্রিকেটার যুজবেন্দ্র চাহাল ও তাঁর স্ত্রী ধনশ্রীর বিচ্ছেদে সিলমোহর দিয়েছে আদালত। ঠিক তখনই অন্যরকম বার্তা শোনা গেল। বিশ্বের অন্যতম সেরা ধনকুবের বিল গেটস(Bill Gates) তাঁর বিবাহ বিচ্ছেদের সিদ্ধান্তের জন্য অনুশোচনা করলেন। তাতে পাল্টা যন্ত্রণার প্রতিক্রিয়া দিলেন বিচ্ছেদ (Divorce) হওয়া স্ত্রী মেলিন্ডা ফ্রেঞ্চ গেটসও (Melinda French Gates)। ২০২১ সালে তাঁরা ২৭ বছরের বিবাহিত জীবনে ইতি টানেন।

এলে ম্যাগাজিনকে দেওয়া একটি ইন্টারভিউতে (Interview) মেলিন্ডা গেটস বলেন, দেখুন বিচ্ছেদ যন্ত্রণার। কোনও পরিবারে এটা হোক আমি চাইব না। আবেগতাড়িত হয়ে বিল সম্পর্কে বলেন, আপনি আমার চেয়ে বেশি গুগল করেছেন’। কী বলেছিলেন বিল গেটস? অন্তত দু’বছর আমার ও মেলিন্ডার জন্য বিচ্ছেদ অসহনীয় ছিল। টাইমস অফ লন্ডনকে দেওয়া এক ইন্টারভিউতে বিল জানিয়েছেন, তিনি মনে করতেন তাঁর বাবা-মায়ের মতো সুখের দাম্পত্য জীবন হবে। তিনি স্মৃতিচারণা করে জানিয়েছেন, একজনের সঙ্গে জীবন কাটানোতে নির্দিষ্ট ভালো কিছু রয়েছে। স্মৃতি, সন্তান এগুলো মনে থাকে। তবে বিল এটাও জানিয়েছেন, এখন তাঁর সিরিয়াস গার্লফ্রেন্ড থাকায় তিনি নিজেকে সৌভাগ্যবান মনে করছেন।