লেকটাউন গোলাঘাটা সম্মেলনীর থিম — ‘ব্রেক ফেল’

কলকাতা: শরতে আনন্দের আবহে মণ্ডপে ফুটে উঠছে সম্পর্ক ভাঙনের কথা। এবারের দুর্গাপুজোয় (Durga Puja 2025) ৪৭ বছরে পা দেওয়া লেকটাউন (Laketown) গোলাঘাটা সম্মেলনী সাজাচ্ছে থিম ‘ব্রেক ফেল’ (Theme Break Fail)। থিমের মোদ্দা বিষয় ‘বিবাহবিচ্ছেদ’ (Divorce)। যে বিচ্ছেদের অভিঘাত সবচেয়ে গভীরভাবে আঘাত হানে সন্তানের মনে।

শিল্পী মানস রায় জানিয়েছেন, করাত, খাঁচা, কাঁটার মতো প্রতীক দিয়ে বোঝানো হচ্ছে ভাঙনের যন্ত্রণা। প্যান্ডেলের ভিতরে তৈরি হচ্ছে তিনটি বিশাল মুখ। এক নারী, এক পুরুষ এবং মাঝখানে এক শিশু। মুখগুলোতে ধরা থাকছে যন্ত্রণা, হতাশা আর ভবিষ্যতের আতঙ্ক। মণ্ডপজুড়ে সাজানো পোস্টারে লেখা ‘বিপন্ন ভবিষ্যৎ’, ‘নতুন ছাদের সন্ধানে’, ‘পৃথিবীর কঠিন ব্যাধি’।

আরও পড়ুন: কেমন চলছে বাগনান বাঙালপুরের ঘোষবাড়ির দুর্গাপুজোর প্রস্তুতি?

উদ্যোক্তারা জানাচ্ছেন, ‘‘বিবাহবিচ্ছেদ শুধু দুই মানুষের বিচ্ছেদ নয়, তার অভিঘাত গোটা পরিবারেই পড়ে, বিশেষ করে সন্তানের উপর।’’ তাঁদের আশা, দর্শকরা কেবল থিম দেখবেন না, ভাববেনও। একটা সম্পর্ক ভাঙলে আসলে কে হারাল, কে বা জিতল? তবে ক্লিনিক্যাল সাইকোলজিস্ট সাহেলী গঙ্গোপাধ্যায়ের মতে, “এমন সংবেদনশীল বিষয় পুজোর প্রাঙ্গণে সচেতনতার জন্ম দেবে কি না, তা নিয়ে সন্দেহ থেকেই যায়।’’